Nove rekordne cijene nafte brinu ulagače
Na burzi u New Yorku barel sirove nafte prodavao se u jednom trenutku za 70 dolara i 85 centi
Jučer su na svjetskim tržištima cijene sirove nafte ponovno postavile rekord dok se – kako se čini – ulagači brinu o posljedicama koje će imati uragan Katrina na proizvodnju nafte u Sjedinjenim Državama. U jednom trenutku jučer na burzi u New Yorku barel sirove nafte koštao je 70 dolara i 85 centi po barelu. Međutim, na kraju dana cijena je opat pala ispod 70 dolara. Otprilike jedna četvrtina američke proizvodnje nafte dolazi iz Meksičkog zaljeva, pa su sukladno tome i brojne ključne rafinerije i postrojenja za obradu uvozne nafte u priobalnom području u blizini. Prošle je godine uragan Ivan oštetio naftna postrojenja u istom području što je dovelo do povećanja cijena za 22 posto u samo jednom mjesecu. I prije Katrine cijene nafte bile su na vrlo visokim razinama zbog ogromne potražnje za ovim energentom u Kini, Indiji i Sjedinjenim Državama, što opterečuje proizvođače i prerađivače nafte. Analitičari vjeruju da će usporavanje proizvodnje u Meksičkom zaljevu dodatno povećati cijene. Visoke cijene energije brinu ulagače jer se boje da će one nanijeti štetu američkom gospodarskom rastu i profitima američkih korporacija. Ti su se strahovi odrazili i na amričkim burzama. Industrijski prosjek Dow Jones izgubio je 50 bodova i zaustavio se na 10413, dok je širi i reprezentativniji Indeks Standard and Poor 500 izgubio 4 boda i završio na 1208. Burza tehnoloških dionica NASDAQ pala je 8 bodova i dan završila na 2130. Cijena zlata pala je za preko pet dolara tako da je jučer na kraju dana cijena ovog plemenitog metala iznosila 431 dola i 40 centi po finoj unci. Dolar i dalje jača u odnosu na jen i euro.